Il-President tal-Ukrajna Petro Poroshenko wera ruħu ottimist li jista’ jintlaħaq ftehim mar-Russja għall-waqfien mill-ġlied fil-lvant tal-pajjiż. Waranofsinhar, l-Ukrajna, r-Russja u s-separatisti favur ir-Russja mistennija jiltaqgħu fil-Belarus biex jiddiskutu l-possibilita’ ta’ ftehim għall-waqfien mill-ġlied. Madanakollu, rapporti qalu li fil-belt ta’ Mariupol dalgħodu kien hemm aktar attakki. Intant, il-mexxejja tal-pajjiżi tal-punent li qed jiltaqgħu waqt Summit tan-NATO f’Wales qed iħejju għal aktar sanzjonijiet ħorox fl-eventwalità li jibqa’ ma jintlaħaqx ftehim. Il-punent kompla jakkuża lir-Russja li qed tibgħat armi u truppi biex jgħinu lir-ribelli fil-lvant tal-Ukrajna. Moska caħdet dan. F’ħames xhur ta’ kunflitt, aktar minn 2,600 ruħ tilfu ħajjithom.